To drenge på 15 år og 16 år blev onsdag ramt af en personbil i krydset mellem Blindebomsgade og Rådhusgade i Løgstør, da de kørte på hver sin knallert. Ifølge TV2 Nords oplysninger kørte knallertførerne med høj fart ud foran bilen. Ambulancer og lægehelikopter blev straks tilkaldt til stedet, og da den 16-årige drengs tilstand var kritisk, blev han fløjet til traumecenteret på Aalborg Universitetshospital. Her ligger han torsdag i respirator, fortæller Per Jørgensen, der er vagtchef ved Nordjyllands Politi. Den 15-årige dreng blev også bragt til Aalborg Universitetshospital onsdag, man han slap mere nådigt, og er efter undersøgelser sendt hjem igen. Chaufføren i personbilen kom ikke til skade ved det alvorlige færdselsuheld.

Referat:
To mandlige knallertkørere var onsdag involveret i et færdselsuheld i Løgstør. Den ene er i respirator efter ulykken.